Ikäihmisetkin tarvitsevat perhehoitajia – kiinnostaisiko sinua perhehoitajana toimiminen?

Etelä-Karjalan hyvinvointialue (Ekhva) valmentaa ikäihmisten perhehoitajia jälleen syksyllä 2025. Hakuaika Lappeenrannan valmennukseen on auki 30. kesäkuuta asti. Imatralla pidettäviin valmennuksiin voi hakea 30. syyskuuta mennessä.

Perhehoidon koordinaattori Jaana Ciani hyvinvointialueelta kertoo, että perhehoitajat auttavat ja tukevat asiakasta selviytymään arjessaan ja mahdollistavat esimerkiksi omaishoitajille vapaata omaishoitajan työstä.

Perhehoito voidaan toteuttaa joko perhehoitajan omassa kodissa tai asiakkaan kotona. Emme edellytä perhehoitajalta aikaisempaa hoitoalan koulutusta tai kokemusta perhehoitajana toimimisesta, sillä valmennamme kaikki perhehoitajat tehtävään.

Jaana Ciani

Perhehoitajan tulee olla täysi-ikäinen, mutta yläikärajaa perhehoitajana toimimiselle ei ole. Hoitopalkkio kerryttää eläkettä.

Perhehoitajatoiminnasta kiinnostuneiden kannattaa hakea mukaan valmennukseen, josta saa lisätietoa asiasta.

Perhehoitajat toimivat toimeksiantosopimuksella. Hyvinvointialue maksaa perhehoitajalle hoitopalkkion ja perhehoitajan kotona (perhekodissa) annettavasta hoidosta lisäksi kulukorvauksen. Asiakkaan kotiin meneville perhehoitajille maksetaan matkakorvaus.

Kaikkien perhehoitajaksi aikovien tulee osallistua valmennukseen, jossa myös arvioidaan valmiudet toimia perhehoitajana.

Lisätietoja:

Jaana Ciani, perhehoidon koordinaattori, puh. 040 845 2689, jaana.ciani@ekhva.fi

Minna Valtonen, perhehoidon koordinaattori, puh. 040 6511 876, minna.valtonen@ekhva.fi

Linkki Ekhvan Perhehoito-sivulle

Linkki suomi.fi Ikääntyneen perhehoito-sivulle